**Informatīvais ziņojums**

**2013.gada 5. februāra Ministru kabineta sēdes darba kārtības punktā**

**“Par Latvijas Republikas nacionālās pozīcijas apstiprināšanu 2013.gada 7.-8. decembra Eiropadomes sanāksmei”**

2013.gada 7.-8.februāra Eiropadomē Eiropas Savienības (ES) valstu un valdību vadītāji diskutēs par tirdzniecību ar trešajām valstīm un ārējām attiecībām, kā arī iecerēts vienoties par ES daudzgadu budžetu 2014.-2020.gadam.

Eiropadomē iecerēts vienoties par turpmāko darbību, lai nodrošinātu, ka tirdzniecība tiek pilnībā izmantota kā būtisks izaugsmes avots. Diskusijas aptvers ES divpusējos tirdzniecības līgumus, kā arī daudzpusējo tirdzniecības sistēmu. Eiropadomē iecerēts pievērsties tirdzniecības attiecībām ar ASV, Kanādu, Japānu, Krieviju, Ķīnu, attīstības valstīm Austrumāzijā un Dienvidamerikā, kā arī ES kaimiņu politikas valstīm. Tāpat tiks izteikts aicinājums panākt progresu sarunās par daudzpusējo tirdzniecības veicināšanas nolīgumu un citiem Dohas darba kārtības jautājumiem pirms 2013. gada PTO konferences, kas notiks Bali. Runājot par daudzpusējo (Dohas) sarunu raundu, ir svarīgs ne tik vien straujš progress sarunās par līgumu, bet arī līguma saturs un kvalitāte. Divpusējās tirdzniecības sarunu dienaskārtībā Latvijai prioritāra ir sadarbība ar ES austrumu kaimiņvalstīm – Moldovu, Gruziju, Armēniju un Ukrainu.

Ārējo attiecību jomā Eiropadome izvērtēs situācijas attīstību divus gadus pēc „Arābu pavasara” un diskutēs par turpmākajiem soļiem ES partnerībai ar valstīm, kuras ir ceļā uz demokrātiju. Atsevišķi tiks uzsvērta nepieciešamība izbeigt vardarbību Sīrijā un izteikta ES apņemšanās turpināt sniegt humāno palīdzību Sīrijas iedzīvotājiem. Tāpat ES dalībvalstu vadītāji apspriedīs situāciju Mali un iespējamo ES rīcību. Latvija atbalsta diskusiju Eiropadomes līmenī par ES un t.s. arābu pavasara valstu attiecībām un šo attiecību nākotni. Latvija ir gatava dalīties pieredzē ar arābu pavasara valstīm pārejā uz demokrātiju.

Valstu un valdību vadītāju sanāksmē iecerēts panākt vienošanos par ES daudzgadu budžetu 2014.-2020.gadam. Diskusija būs turpinājums sarunām, kas bez vienošanās noslēdzās 2012.gada 22.-23.novembra Eiropadomē. Latvija turpinās iestāties par savām interesēm sarunās saskaņā ar nacionālo pozīciju Nr.5 „Par ES daudzgadu budžetu 2014.-2020.gadam”, kura Ministru kabinetā apstiprināta 2012.gada 20.novembrī un Saeimas Eiropas lietu komisijā 2012. gada 21. novembrī.

Iesniedzējs: ārlietu ministrs E.Rinkēvičs

Vīza: valsts sekretārs A.Teikmanis

01.02.2013. 9:00

328

Kristīne Stepa, 67016407

Kristine.Stepa@mfa.gov.lv